১ কোটি সরকারি চাকরির প্রতিশ্রুতি NDA-র, কী করবে INDIA?

ওয়েব ডেস্ক: বিহার বিধানসভা নির্বাচনের (Bihar Assembly Election) প্রথম দফার ভোটের আগে মাত্র কয়েক দিন বাকি। তার মধ্যেই রাজ্যে ভোটের হাওয়া চাঙ্গা করতে প্রতিশ্রুতির ঝড় তুলল এনডিএ (NDA)। শুক্রবার পাটনায় নিজেদের নির্বাচনী ইশতেহার (Election Manifesto) প্রকাশ করলেন জেপি নাড্ডা (JP Nadda) ও নীতীশ কুমার (Nitish Kumar), যার নাম দেওয়া হয়েছে ‘সংকল্প পত্র’ (Sankalp Patra)।

ইশতাহারে বিহারের উন্নয়ন, কর্মসংস্থান, নারী ক্ষমতায়ন, কৃষক কল্যাণ সহ প্রতিটি ক্ষেত্রে নজিরবিহীন প্রতিশ্রুতির ঘোষণা করা হয়েছে এনডিএ-র তরফে। একনজরে দেখে নেওয়া যাক বিহারে ফের ক্ষমতায় এলে কী কী কাজ করার কথা ঘোষণা করেছে এনডিএ।

আরও পড়ুন: ‘ছটী মাইয়া’র অপমান! রাহুল, তেজস্বীকে নিশানা করে বড় মন্তব্য মোদির

কর্মসংস্থান ও যুব উন্নয়ন: বিহারের হাজারো শ্রমিক কর্মসংস্থানের অভাবে ভিনরাজ্যে পাড়ি দেন। সেই বাস্তবতাকে পাল্টাতে এনডিএ রাজ্যে এক কোটি সরকারি চাকরি দেওয়ার প্রতিশ্রুতি দিয়েছে। এছাড়া, রাজ্যের প্রতিটি যুবক-যুবতীর দক্ষতা চিহ্নিত করতে ‘স্কিল সেন্সাস’ চালু করা হবে এবং প্রতিটি জেলায় ‘মেগা স্কিল সেন্টার’ গড়ে তোলা হবে। রাজ্যে ক্রীড়া উন্নয়নের লক্ষ্যে প্রতিটি বিভাগে ‘সেন্টার অফ এক্সেলেন্স ফর স্পোর্টস’ ও একটি আধুনিক বিহার স্পোর্টস সিটি গড়ে তোলার পরিকল্পনাও রয়েছে।

নারীদের উন্নয়ন: মহিলাদের আর্থিক স্বনির্ভরতার লক্ষ্যে ‘লাখপতি দিদি’ প্রকল্পে এক কোটি মহিলাকে বছরে অন্তত এক লাখ টাকা আয় করতে সক্ষম করে তোলার লক্ষ্য নিয়েছে। ‘মুখ্যমন্ত্রী মহিলা কর্মসংস্থান প্রকল্প’-এর আওতায় প্রতিটি মহিলাকে সর্বোচ্চ ২ লক্ষ টাকা পর্যন্ত আর্থিক সহায়তা দেওয়া হবে। এছাড়া, ‘মিশন কোটিপতি’ প্রকল্পের মাধ্যমে সফল নারী উদ্যোক্তাদের ‘কোটি টাকার মালিক’ করে তুলতে চায় এনডিএ।

অবকাঠামো উন্নয়ন: বিহারজুড়ে ৭টি এক্সপ্রেসওয়ে নির্মাণ এবং ৩,৬০০ কিমি রেলপথ আধুনিকীকরণের প্রতিশ্রুতি দিয়েছে এনডিএ। পাশাপাশি পাটনা, দরভাঙ্গা, পূর্ণিয়া ও ভাগলপুরে চারটি আন্তর্জাতিক বিমানবন্দর এবং চারটি শহরে মেট্রো রেল নেটওয়ার্ক স্থাপনের পরিকল্পনাও রয়েছে। এছাড়াও প্রতিটি জেলায় ১০টি নতুন শিল্পপার্ক ও ১০০টি এমএসএমই পার্ক তৈরির লক্ষ্য নেওয়া হয়েছে। এছাড়া, রাজ্যে ডিফেন্স করিডর, সেমিকন্ডাক্টর ম্যানুফ্যাকচারিং পার্ক, ওয়ার্ল্ড ক্লাস মেডিসিটি, এবং প্রতিটি জেলায় মেডিক্যাল কলেজ গঠনের প্রতিশ্রুতি দিয়েছে এনডিএ।

কৃষকদের উন্নয়ন: এনডিএ-র ‘সংকল্প পত্র’তে কৃষকদের জন্য নতুন ‘কার্পুরি ঠাকুর কিষাণ সম্মান নিধি’ প্রকল্পের আওতায় প্রতি কৃষককে ৩,০০০ টাকা অতিরিক্ত সহায়তা দেওয়া রকথা বলা হয়েছে। পাশাপাশি, কৃষিক্ষেত্রে ১ লক্ষ কোটি টাকার বিনিয়োগ করার প্রতিশ্রুতিও রয়েছে এনডিএ-র ইশতেহারে।

শিক্ষায় উন্নয়ন: এনডিএ-র ইশতেহারে শিক্ষা ক্ষেত্রে দরিদ্র পরিবারের সন্তানদের জন্য কেজি থেকে পিজি পর্যন্ত বিনামূল্যে শিক্ষা দেওয়ার প্রতিশ্রুতি দেওয়া হয়েছে। পাশাপাশি স্কুলে মিড-ডে মিলের সঙ্গে পুষ্টিকর প্রাতঃরাশ দেওয়ার প্রতিশ্রুতিও দিয়েছে এনডিএ। এছাড়া, রাজ্যে একটি ‘এডুকেশন সিটি’ তৈরি এবং বিশ্বের নামী বিশ্ববিদ্যালয়গুলির ক্যাম্পাস স্থাপনের পরিকল্পনাও রয়েছে।

দেখুন আরও খবর: